Nuwe wet oor munisipaliteite goedgekeurDie gebou van die Nasionale Vergadering op die perseel van die parlement in Kaapstad. Foto: www.parliament.gov.za Die Nasionale Vergadering het Donderdagmiddag eenparig ’n wetsontwerp aanvaar wat ŉ omvattende impak op die funksionering van munisipaliteite sal hê. Die Wysigingswet op Plaaslike Regering en Munisipaliteite stel ’n gedragskode vir munisipaliteite in en verhoed enigeen wat aan die oortreding daarvan skuldig bevind word om binne ’n tydperk van twee jaar weer tot raadslid verkies te word. Dit stel ook munisipale oorsigkomitees oor openbare rekeninge in, en bepaal dat alle munisipale verslae in die openbaar ter tafel gelê moet word. Yl bevolkte munisipaliteite, spesifiek in die Noord-Kaap, sal voortaan tot 20% meer raadslede kan hê as wat die kwota toelaat. Rade met meer as veertig lede se hoofsweep sal voortaan voltydse posisies beklee. Daar is ook verskeie tegniese veranderings aan die regulasies vir munisipale verkiesings. Kevin Mileham, DA-LP, het gesê hoewel sy party die wetsontwerp steun, gaan dit nie ver genoeg om munisipaliteite wat deur die ANC regeer word te red nie, veral omdat die ANC weier om op te tree teen hul lede wat misdade pleeg in munisipale bestuur. As voorbeeld het hy die ANC -LP Zukiswa Faku, voormalige burgemeester van die Buffalo City-metropool in Oos-Londen, genoem. Daarteenoor het Mileham gesê DA-bestuurde munisipaliteite soos Johannesburg en Tshwane in Gauteng, Thabazimbi en Modimolle in Limpopo, Kouga (Humansdorp) in die Oos-Kaap het bewys dat al wat nodig is om sukses te behaal, die wil is om volgens die regulasies te regeer en skoon administrasies te bestuur. Die EFF het ook gesê die wet gaan nie ver genoeg nie, en die ANC steel wat hulle kan, want hulle kan. Die IVP het gevra dat die ANC ophou om vanuit die regering staatsmag te gebruik om IVP-beheerde munisipaliteite onregverdig te teiken. Wouter Wessels. Foto: Facebook Wouter Wessels, VF Plus-LP, het gesê sy party steun die wetsontwerp, al gaan dit nie ver genoeg nie. Hy meen die ANC word deur onwettige gedrag gedefinieer want hulle “beskou wetgewing bloot as ’n riglyn”. Volgens Wessels wil die ANC alle mag sentraliseer en stel hulle munisipale bestuurders aan wat onbekwaam is. Hy meen die kiesers gaan die ANC op stemdag straf vir swak dienslewering. Namens Cope het Willie Madisha gesê dis in elk geval net die opposisie wat die wet toepas. Ter afsluiting van die debat het Mkhize gesê die ANC en die regering sal hul foute in die toekoms regstel, en het die DA gewaarsku dat ’n oudit van die Tshwane-metro dalk nie heeltemal so positief mag wees as wat hulle hoop dit sal wees nie. Die wetsontwerp is vir oorweging na die Nasionale Raad van Provinsies verwys.